Thorkild B. Fransgaard (FP), 1998-11-25:
Dansk fiskeri og fiskeriindustrien som helhed er en vigtig del af dansk erhvervsliv.
Som det fremgår af redegørelsen, indbragte fiskerierhvervet i 1997 15,6 mia. kr.
Det er enormt flot.
Det skal fiskeriindustrien kun have ros for, at den kan klare under de vanskelige, meget restriktive og meget kontrollerede forhold, den arbejder under.
Tænk så, hvad man kunne bringe ind af midler, hvis det var et frit erhverv.
Redegørelsen, som vi behandler her i dag, er jo et sammenkog, et resumé af de internationale aftaler og EU-aftaler, som regeringen har truffet, og de ting, der er skyld i, at fiskerierhvervet arbejder under så restriktive forhold, som det gør.
En ting, som jeg savner i redegørelsen, er en
sammenligning med fiskerierhvervene i andre EU-lande, hvilke forhold, der arbejder under, og hvilken kontrol der er.
Så er jeg overbevist om, at debatten om, at vi har for lidt kontrol her i landet, ville forsvinde som dug for solen. Går vi videre i rapporten, er der ikke meget om, hvad der skal ske med dansk fiskeri i fremtiden, og der er ikke de store forhåbninger for dansk fiskeri om, at det bliver mere frit, og at restriktionerne vil blive mindre restriktive.
Der er dog én ting, som vi hilser velkommen, og det er det, man kan læse på side 6 om, at man vil gøre lovgivningen mere læselig og mere forenklet, og i det hele taget gøre det sådan, at man kan forstå lovgivningen for fiskeriet.
Når man nu har hørt sommerens debat, om, at fiskerierhvervet overfisker, og det snyder, ja der er brugt forskellige udtryk, tror jeg, at det i mange tilfælde skyldes, at vi har nogle love, der er meget indviklede og uforståelige, og derfor kan der ske nogle misforståelser.
Jeg tror ikke, at fiskeriet på nogen måde selv vil hverken overfiske eller snyde på det område.
En anden ting, som vi også er glade ved i Fremskridtspartiet - ja, det er faktisk utroligt, at vi skal rose ministeren så meget - er med hensyn til, at det går igen i hele rapporten, at miljøorganisationerne ikke får mere indflydelse på fiskerilovgivningen herhjemme.
Det er noget, som vi vil sige ministeren tak for. Jeg har et enkelt spørgsmål.
Det er angående, at man kan læse på side 6, at spaniere og portugisere fra år 2003 - hvis jeg husker rigtigt, ellers må ministeren rette mig - får lov til at fiske heroppe i Nordsøen og Skagerrak.
Samtidig står der, at det ingen indflydelse får på dansk fiskeri, og at det ingen konsekvenser får for danske fiskere.
Det forstår jeg ikke.
Det fandt jeg ikke, men det kan jeg måske få ministeren til at svare på.
Selve redegørelsen her i dag vil vi i Fremskridtspartiet tage til efterretning.
Vi så selvfølgelig hellere en rapport, hvor det skinnede igennem, at vi igen fik et mere frit erhverv, men det må vi jo se i øjnene ikke kan lade sig gøre på nuværende tidspunkt.
De få ting, der er i den rigtige retning, og som jeg har nævnt, er vi glade ved, og når vi skal til at lovgive på området, kan ministeren regne med, at enhver ting, der trækker i den retning, jeg har nævnt, kan regne med vores støtte.
Men der skal ingen tvivl være om, at vi selvfølgelig hellere så en lovgivning på et enkelt stykke papir, der sagde, at dansk fiskeri skulle være et frit erhverv.
Jeg er overbevist om, at det ville erhvervet være bedre tjent med.
De skulle nok lade være med at overfiske, fordi de ved, det er det, de skal leve af.
I det hele taget er jeg sikker på, at det ville blive et helt andet resultat, i stedet for at vi kører hen imod en planøkonomi, som vi i Fremskridtspartiet ikke kan lide. Men ud fra de forudsætninger, der nu, må vi tage redegørelsen til efterretning, og i forhold til de ting, der trækker i den rigtige retning, kan ministeren regne med vores hjælp.